ପାରାଦୀପ,୨୪।୧୦(ସ୍ବ.ପ୍ର.):ପାରାଦୀପ ବନ୍ଦର ଅଥରିଟିର ୨ ବୋର୍ଡ ସଦସ୍ୟ ଚୟନ ପାଇଁ ଅକ୍ଟୋବର ୨୮ରେ ନିର୍ବାଚନ ହେବ। ଏଥିପାଇଁ ଚଳିତଥର ୮ ୟୁନିୟନ ନିର୍ବାଚନରେ ଭାଗ ନେଇଛନ୍ତି। ସମ୍ପୃକ୍ତ ୟୁନିୟନଗୁଡିକ ସମ୍ଭାବ୍ୟ ସଦସ୍ୟଙ୍କ ନାମ ଥାଇ ଏବେ ପ୍ରଚାର ପ୍ରସାର ଚଲାଇଛନ୍ତି। ବନ୍ଦରାଞ୍ଚଳର ପ୍ରତି ଛକରେ ଏବେ ବଡ଼ ବଡ଼ ପୋଷ୍ଟର ବ୍ୟାନର ଦେଖିବାକୁ ମିଳୁଛି। ନିଜ ୟୁନିୟନ ତଥା ସମ୍ଭାବ୍ୟ ନେତାଙ୍କୁ ଭୋଟ ଦେବାପାଇଁ କର୍ମକର୍ତ୍ତାମାନେ ମେଳି ହୋଇ ଅନୁରୋଧ କରୁଛନ୍ତି। ଏତଦ୍ବ୍ୟତୀତ ଅନେକ ସ୍ଥାନରେ ଭୋଜି ହେଉଛି। ହୋଟେଲରେ ପାର୍ଟି ଚାଲିଛି। ଘରକୁ ଦୀପାବଳି ଉପହାର ଦିଆଯାଉଛି। ଏପରିକି ଭୋଟ୍ ପାଇଁ ନୋଟ୍ ବଣ୍ଟା ଯାଉଥିବା ଅଭିଯୋଗ ହେଉଛି। ଏହାବାଦ୍ କେତେଜଣ ପ୍ରାର୍ଥୀଙ୍କ ପାଇଁ ଅଧିକାରୀମାନେ ଲବି କରୁଛନ୍ତି ବୋଲି ଖୋଲାଖୋଲି ଅଭିଯୋଗ ହୋଇଛି।
ଏହି ନିର୍ବାଚନରେ ଭୋଟର ହେଲେ ମାତ୍ର ୩୯୨। ଏମାନେ ବନ୍ଦରର ତୃତୀୟ ଓ ଚତୁର୍ଥ ଶ୍ରେଣୀ କର୍ମଚାରୀ। ସେମାନଙ୍କୁ ପ୍ରଭାବିତ କରିବା ପାଇଁ ବନ୍ଦରର କିଛି ବିଭାଗୀୟ ମୁଖ୍ୟ ଉଦ୍ୟମ କରୁଥିବା ନେଇ ଭାରତୀୟ ମଜଦୁର ସଂଘର ସମ୍ପାଦକ ଶ୍ରୀକାନ୍ତ ରାୟ ଖବରଦାତା ସମ୍ମିଳନୀ କରି କହିଛନ୍ତି। ପୂର୍ବରୁ ଲେବରଟ୍ରଷ୍ଟି ନିର୍ବାଚନ ଶ୍ରମିକନେତାଙ୍କୁ ସମ୍ମୁଖରେ ରଖି ହେଉଥିଲା। ମାତ୍ର କେନ୍ଦ୍ର ସରକାର ମେଜରପୋର୍ଟ ଆଇନ ୧୯୬୩କୁ ସଂଶୋଧିତ କରି ନୂଆ ମେଜରପୋର୍ଟ ଅଥରିଟି ଆଇନ ୨୦୨୧ ଲାଗୁ କରିଛନ୍ତି। ଏହି ନୂତନ ଆଇନ ଅନୁଯାୟୀ ଆଉ ଶ୍ରମିକନେତା ବୋର୍ଡ ସଦସ୍ୟ ହୋଇ ପାରିବେ ନାହିଁ। ୟୁନିୟନ ନିର୍ବାଚନ ଲଢ଼ିବ। ସଂଖ୍ୟାଗରିଷ୍ଠ ହେଲେ ସେ ଜଣେ କର୍ମଚାରୀଙ୍କୁ ବୋର୍ଡ ସଦସ୍ୟ କରି ପଠାଇବେ। ଏବେ ସେହି ଅନୁଯାୟୀ ନିର୍ବାଚନ ଓ ବୋର୍ଡ ସଦସ୍ୟଙ୍କ ନାମ ଆଗୁଆ ସାର୍ବଜନୀନ କରୁଛନ୍ତି। ବୋର୍ଡକୁ ୩ ବର୍ଷ ପାଇଁ ୨ ଜଣ ସଦସ୍ୟ ପଠାଯିବ।
ସମ୍ପୃକ୍ତ ସଦସ୍ୟ ବନ୍ଦରର ତୃତୀୟ କିମ୍ବା ଚତୁର୍ଥ ଶ୍ରେଣୀ କର୍ମଚାରୀ ହୋଇଥିବା ଆବଶ୍ୟକ। ଏହି ସଦସ୍ୟମାନେ କର୍ମଚାରୀ ଓ ଶ୍ରମିକଙ୍କ ବହୁବିଧ ସମସ୍ୟା ସମ୍ପର୍କରେ ପାରାଦୀପ ବନ୍ଦର ପ୍ରାଧିକରଣ ମୁଖ୍ୟ ତଥା ଅଧ୍ୟକ୍ଷଙ୍କ ନିକଟରେ ଅଭିଯୋଗ କରିବେ। ମାତ୍ର ଏବେ ନିର୍ବାଚିତ ହେବାକୁ ଥିବା ସଦସ୍ୟମାନେ ଅଧ୍ୟକ୍ଷଙ୍କ ସମ୍ମୁଖରେ ଦାବି ଉଠାଇ ପାରିବେ କି ନାହିଁ ସେନେଇ ଆଲୋଚନା ଜୋର ଧରିଛି। ପୂର୍ବରୁ ଅଧିକ ଭୋଟ ପାଇଥିବା ୟୁନିୟନ ବର୍ଷୀୟାନ ଶ୍ରମିକନେତା କିମ୍ବା ରାଜନେତାଙ୍କୁ ଟ୍ରଷ୍ଟି ଚୟନ କରି ପଠାଯାଉଥିଲା। ଉଦାହରଣସ୍ବରୂପ ପ୍ରଭାତ ସାମନ୍ତରାୟ, ପଞ୍ଚାନନ କାନୁନଗୋ, ସୁକାନ୍ତ ଦଳେଇଙ୍କ ଭଳି ଲମ୍ବା ତାଲିକା ରହିଛି। ଏବେର ପରିବର୍ତ୍ତିତ ନିୟମାନୁସାରେ କେତେଜଣ ଶ୍ରମିକନେତା ଅଧିକ ଭୋଟ ହାତେଇବା ପାଇଁ ବିପୁଳ ଅର୍ଥ ଖର୍ଚ୍ଚ କରୁଛନ୍ତି।କାରଣ ସେମାନଙ୍କର ବନ୍ଦର ଭିତରେ ଥିବା ଏକାଧିକ କମ୍ପାନୀ ସହ ବ୍ୟବସାୟିକ କାରବାର ଚାଲିଛି। ସଦସ୍ୟ ପଦ ମିଳିଲେ ଅଧିକ ବ୍ୟବସାୟ କରିବା, ଚାକିରି ଦେବା ନାଁରେ ଅର୍ଥ ଆଦାୟ, ଠିକାଦାରି ଅଧିକ ମିଳିବାର ଆଶା ରହିଛି। ସେଥିପାଇଁ ଏବେ ବୋର୍ଡ ଅଫ ସଦସ୍ୟ ନିର୍ବାଚନ ସାଧାରଣ ନିର୍ବାଚନଠାରୁ ବଳିଗଲାଣି ବୋଲି ଆଲୋଚନା ହେଉଛି। ଏନେଇ ନିର୍ବାଚନ ଅଧିକାରୀ ତଥା କେନ୍ଦ୍ରୀୟ ଶ୍ରମ ପ୍ରବର୍ତ୍ତନ ଅଧିକାରୀ ରଶ୍ମିତା ସାହୁ କୁହନ୍ତି, ଅଭିଯୋଗ ସମ୍ପର୍କରେ ତର୍ଜମା କରାଯିବ। ସତ୍ୟାସତ୍ୟ ମିଳିଲେ ପରବର୍ତ୍ତୀ କାର୍ଯ୍ୟନୁଷ୍ଠାନ ନିଆଯିବ।
Enter your email to get our daily news in your inbox.
Leave this field empty if you're human:
